**Trond Andresen** (født 30. april 1947) er en norsk samfunnsdebattant, politiker (tidligere Rødt) og førsteamanuensis emeritus i kybernetikk ved NTNU.

Politikk
--------

Andresen har vært aktiv i politikk for SUF, Rød Front, AKP(m-l), RV og Rødt siden 1960-tallet, og hatt en rekke verv. Han var med å grunnlegge Rød Valgallianse i 1973. Etter opphevelsen av kringkastingsmonopolet etablerte Andresen i 1982 en radiokanal i Trondheim, Radio RV, hvor han var journalist og redaktør frem til 1996. Han har også frilanset som reporter for NRK. Videre er han en aktiv samfunnsdebattant, og har særlig markert seg som kritiker av Israel, som han anklager for manglende empati med palestinerne. Han har vært en regelmessig skribent i avisen *Klassekampen* så lenge den har eksistert, og var en periode moderator for avisens diskusjonsforum da det ble lansert i 2008.

I mars 1996 etablerte han epostlisten KK-forum, som spilte en sentral rolle i AKPs avsettelse av Paul Bjerke og innsettelse av Jon Michelet som redaktør for *Klassekampen* i 1997. KK-forum fungerte som et halvoffisielt nettforum for Klassekampen frem til 2002, da Klassekampens redaktør Bjørgulv Braanen avsluttet samarbeidet.

Andresen var på grunn av sitt engasjement i kommunistiske organisasjoner og partier overvåket av Politiets overvåkningstjeneste fra 1970 til begynnelsen av 1990-tallet, og har publisert sin omfattende mappe fra POT på internett.

I februar 2009 meldte Andresen seg ut av Rødt etter 35 års medlemskap i partiet han var med på å stifte. Han kritiserte partiet for manglende evne til å tenke nytt og for å vokte over «vedtatte sannheter». Han nevnte debatten om Israel og jødene spesielt, men skrev også at dette gjorde seg gjeldende i andre saker.

I september 2011 skrev Andresen en kronikk i Klassekampen der han gjorde rede for sin oppfatning om at Israel visste om terrorangrepene 11. september 2001 på forhånd, men at de unnlot å melde fra om dette.

I april 2015 ble han anmodet av LO om å ikke ta med til 1. mai-toget en plakat der det stod at «Gnålet om antisemittisme er en avsporingstaktikk». Den samme plakaten hadde han båret i 1. mai-tog i de tre foregående årene. Forut for 1. mai-feiringen i 2015 ble gikk to SV-medlemmer ut i media og omtalte Andresens plakattekst, og anklaget ham for å spre hat mot jøder. Andresen uttalte i 2016 at han ville ha stemt på Marine Le Pen dersom han bodde i Frankrike, og at det fantes «"tilbakestående" trekk ved muslimske samfunn basert på "vitenskapelig antropologi"».

Kybernetikk
-----------

Andresen er utdannet sivilingeniør (kontrollingeniør) ved NTH (senere integrert i NTNU) i 1973, og var ansatt der fra 1982 til han gikk av i 2022. Han var styremedlem ved NTNU, som representant for de vitenskapelig ansatte, 1999–2001. Andresen ble dr.philos. ved NTNU i 2018 med avhandlingen *On the Dynamics of Money Circulation, Creation and Debt – a Control Systems Approach* og fikk samtidig opprykk til førsteamanuensis.

Andresen mottok flere priser for sin undervisning. I 2005 ble han kåret til Årets lærer ved IME-fakultetet, og i 2006 mottok han SINTEF-gruppens pris for fremragende pedagogisk virke.

Andresen underviste i kybernetiske fag ved NTNU, deriblant reguleringsteknikk og dynamikk i sosiale systemer, og holdt forelesninger blant annet i *kybernetikk introduksjon*. I 2006 mottok han Sintefs pris for fremragende pedagogisk virke. Blant studenter ble han kjent for å snakke på en folkelig og engasjerende måte i forelesningene. Under en forelesning i reguleringsteknikk uttalte han eksempelvis:

> «For å finne den lukkede sløyfes transferfunksjon av et system med negativ enhetstilbakekobling, setter vi alt grafset fra forovergreina i både teller og nevner og plusser på 1 i nevner. (...) I praksis får vi en nisse på lasset ved at det ikke fins reine integratorer (...) ellers er det rett fram etter nesa. Det er lett å utlede, så de som vil kan jo prøve seg på kammerset.»
> 
> 

I 2015 ble han tildelt IME-fakultetets formidlingspris. I juryens begrunnelse sto det blant annet: «Begrunnelsen er blant annet at han engasjerer og motiverer elever på videregående skole på en sjeldent god måte, samt at han alltid sier ja når han blir spurt om å stille opp.»

Eksterne Lenker
---------------

* Itervju med forskningsjournalist Olav Høgetveit: Kor er debatten? Om teknologi og samfunn

Referanser
----------

1. ↑  «Trond Andresen». *folk.ntnu.no*. Besøkt 13. desember 2021.
2. ↑  Andresen, T. «Hjelp jøder til empati med andre enn sine egne» Arkivert 15. april 2011 hos Wayback Machine.. *KK-forum*. 30. desember 2008.
3. ↑  Braanen, B. «Klassekampen med nytt debattforum på nett» Arkivert 29. september 2011 hos Wayback Machine.. *Klassekampen*. 19. april 2008.
4. ↑  Lund, S. «Toler ikkje Klassekampen kritikk?» Arkivert 3. september 2005 hos Wayback Machine.. *Klassekampen*. 19. desember 2002.
5. ↑  «Min\_mappe\_lagt\_ut\_på\_nett». *folk.ntnu.no*. Besøkt 13. desember 2021.
6. ↑  «Melder seg ut av Rødt etter 35 år». *Klassekampen*. 6. februar 2009
7. ↑  "Visste Israel" *Klassekampen*. 10. september 2011
8. ↑  Trond, Andresen (16. september 2011). «Debattinnlegg: Israelsk forhåndskunnskap». *dagbladet.no* **(norsk)**. Besøkt 10. april 2022. «Jeg er blitt oppmerksom på et angrep på meg i Dagbladet den 14. september i en kronikk av Øyvind Strømmen. Han kaller det «nonsens» når jeg i Klassekampen 10. september gjengir hendelsene rundt en gruppe israelere som filmet, jublet og gjorde «hi-fives» i sjøkanten i New Jersey mens de så over mot det brennende tårnet like etter at det første flyet hadde krasjet inn i det. Disse tre og to andre ble seinere arrestert samme dag i en varebil, angivelig en flyttebil.»
9. 1 2  Ellingsen, Lajla (29. april 2015). «LO ber Andresen droppe «gnål»-plakaten». *adressa.no*. Besøkt 10. april 2022. «Johansen viste til plakaten Trond Andresen har gått med i 1. mai-toget de tre siste årene: «Det stadige gnålet om antisemittisme er en avsporingstaktikk - som begynner å bli oppbrukt». | Johansen kalte dette jødehat, og fikk støtte av sin partivenn, stortingsrepresentant Snorre Valen. Leder i LO i Trondheim, John-Peder Denstad ville tirsdag ikke forby Andresen å gå i toget med denne plakaten - til tross for at hovedparolen i 1. mai-toget er «Bekjemp antisemittisme og islamhat». Dette fikk Snorre Valen til å reagere sterkt.»
10. ↑  Møllersen, Joakim (16. desember 2016). «Eksisterer det et norsk brunvenstre?» **(engelsk)**. Besøkt 14. desember 2021.
11. ↑  Institutt for teknisk kybernetikk [*ufullstendig referanse*]
12. ↑  «Arkivert kopi». Arkivert fra originalen 3. november 2018. Besøkt 2. november 2018.
13. ↑  Ressem, Synnøve (15. august 2006). «Prisvinner full av entusiasme». *gamle.universitetsavisa.no*. Besøkt 13. juni 2019.
14. ↑  «Beste NTNU-lærer». *Tu.no* **(norsk)**. 15. august 2006. Besøkt 13. desember 2021.
15. ↑  N.N. (11. mars 2016). «Trond Andresen kåret til Årets formidler». *Universitetsavisa*. Arkivert fra originalen 16. august 2016. Besøkt 11. august 2016.

Eksterne lenker
---------------

* (no) Publikasjoner av Trond Andresen i forskningsdokumentasjonssystemet CRIStin
* (no) Publikasjoner av Trond Andresen i BIBSYS
* Trond Andresens NTNU-hjemmeside

|  |  |
| --- | --- |
| Oppslagsverk/autoritetsdata | CRIStin
 |